Heimsfaraldurinn hefur haft áhrif á uppbyggingu Norðurslóðarannsóknastöðvarinnar á Kárhóli en Kínverjar fjármagna starfsemina og hafa ekki getað komið til landsins á tímum faraldursins.
Rannsóknastöðin sem er í Reykjadal í Suður-Þingeyjarsýslu var formlega tekin í notkun í október 2018 en uppbygging hefur verið mun hægari en gert var ráð fyrir í upphafi. Stöðin er samstarfsverkefni íslenskra og kínverskra vísindastofnana þar sem Rannís leiðir samstarf íslensku aðilanna.
Reinhard Reynisson er framkvæmdastjóri Arctic Observatory.
Starfsemin sem fer þarna fram er fyrst og fremst eins og staðan er núna norðurljósarannsóknir. Það er í gangi þarna tækjabúnaður sem er að fylgjast með norðurljósavirkni og ýmissi annarri virkni í háloftunum og sú starfsemi er núna í gangi.
Í húsinu sem byggt var sérstaklega undir starfið var gert ráð fyrir umfangsmikilli rannsóknarstarfsemi á sviði norðurslóðarannsókna með aðstöðu fyrir allt að 15 vísindamenn sem og aðstöðu fyrir almenning til að kynnast starfseminni.
Rannsóknarstöðin er tilbúin til notkunnar og er tækjabúnaðurinn þar í gangi og notaður til rannsókna á norðurljósum. Gögnin eru send um ljósleiðara til Heimskautastofnunar Kína til greiningar en íslenskir vísindamenn hafa samkvæmt rammasamningum einnig aðgang að gögnunum.
Mannaða starfsemin hefur ekki komist af stað en við vorum í undirbúningi að koma henni af stað bæði með mönnun á staðnum og einnig er þetta alþjóðleg stöð í raun og veru sem gerir ráð fyrir að vísindamenn úr heiminum geti dvalið í lengri og skemmri tíma en því var frestað öllu saman vegna ákveðna aðstæðna þannig að það hefur ekkert komist í gang.
Reinhard gerir ráð fyrir að áform Kínverjanna gangi eftir þegar ástandið í heiminum batni og kínversku vísindamennirnir geti farið að sinna og þróa verkefnið áfram.